偶閲淵明開歲古詩因和其韻
作者：方一夔
朝代：宋

paragraphs: 開歲倏五十，陶翁感浮休。
我生苦後陶，夜夢從之游。
大塊無停機，歲月去如流。
棄家客東安，泛泛雙浮鷗。
羲軒古主人，中古稱旦丘。
大倫具五常，大法列九疇。
寥寥向千載，孤唱絕衆酬。
藐然愧前哲，中路肯止不。
逝言晚聞道，惻惻懷長憂。
廓落八紘內，俛仰吾何求。